U-I-299/97
Natisni
Opravilna št.:
U-I-299/97
Datum odločitve:
10. 5. 2000
Objavljeno:
OdlUS IX, 112
ECLI:
ECLI:SI:USRS:2000:U.I.299.97
Akt:
Zakon o spremembah in dopolnitvah Zakona o pokojninskem in invalidskem zavarovanju (Uradni list RS, št. 7/96) (ZPIZ), 44. čl.
Izrek:
Pobuda za začetek postopka za oceno ustavnosti 44. člena Zakona o spremembah in dopolnitvah Zakona o pokojninskem in invalidskem zavarovanju se zavrže.
Evidenčni stavek:
Ker bi morebitna ugotovitev neustavnosti 44. člena Zakona o spremembah in dopolnitvah Zakona o pokojninskem in invalidskem zavarovanju ne mogla vplivati na pobudničine pravice, pravne interese oziroma pravni položaj, je Ustavno sodišče pobudo zavrglo.
Geslo:
Izkazani pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Pokojninsko in invalidsko zavarovanje, pravica do pokojnine, pogoji.
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Mubera Korpič, Ljubljana
Datum vloge:
21. 11. 1997
Vrsta odločitve:
sklep
Vrsta rešitve:
zavrženje
Dokument:
US20134
Dokument v PDF obliki:
U-I-299-97.pdf
122 KB
Prenesite datoteko
U-I-299/97
10.05.2000
S K L E P
Ustavno sodišče je v postopku za preizkus pobude Mubere Korpič iz Ljubljane na seji dne 10. maja 2000
s k l e n i l o:
Pobuda za začetek postopka za oceno ustavnosti 44. člena Zakona o spremembah in dopolnitvah Zakona o pokojninskem in invalidskem zavarovanju (Uradni list RS, št. 7/96) se zavrže.
O b r a z l o ž i t e v
1. Za pobudnico, ki je ob vložitvi pobude dopolnila 58 let starosti, zavarovalno dobo pa je pridobivala pri Zavodu za pokojninsko in invalidsko zavarovanje v Sarajevu, je veljal 44. člen Zakona o spremembah in dopolnitvah Zakona o pokojninskem in invalidskem zavarovanju (v nadaljevanju: ZPIZ-B). Ta določa, da pridobi taka oseba pravice iz pokojninskega in invalidskega zavarovanja pri Zavodu za pokojninsko in invalidsko zavarovanje Slovenije (v nadaljevanju: Zavod), če je z zavarovalno dobo pri Zavodu izpolnila pogoje za priznanje pravice po tem zakonu ali če je v zadnjih 10 letih pred vložitvijo zahtevka za priznanje pravice do pokojnine dopolnila v zavarovanju pri Zavodu najmanj 80 mesecev zavarovalne dobe oziroma v zadnjih petih letih najmanj 40 mesecev zavarovalne dobe. Taki ureditvi smiselno očita neskladje z ustavnim načelom enakosti pred zakonom (drugi odstavek 14. člena Ustave).
2. Pobudnica je po uradnem sporočilu Zavoda od 15. 5. 1999 upokojena (odločba Zavoda št. P-14 4061112 z dne 15. 9. 1999). Z dopisom z dne 12. 11. 1999 pa je Ustavnemu sodišču sporočila, da pri pobudi kljub temu vztraja.
3. Pobudo za presojo ustavnosti zakonske norme lahko da, kdor izkaže zanjo svoj pravni interes. Ta je podan, če pravna norma neposredno posega v njegove pravice, pravne interese oziroma pravni položaj (24. člen Zakona u Ustavnem sodišču, Uradni list RS, št. 15/94 - v nadaljevanju: ZUstS). Ta procesna predpostavka mora biti izpolnjena tudi ob odločanju o pobudi.
4. Če Ustavno sodišče ugotovi, da zakonska norma ni v skladu z Ustavo, jo lahko razveljavi. Ne more je odpraviti in tako poseči v čas pred uveljavitvijo svoje odločbe. Razveljavitev zakonske norme začne učinkovati naslednji dan po objavi odločbe o razveljavitvi oziroma po poteku roka, ki ga je določilo Ustavno sodišče (43. člen ZUstS). Razveljavljena zakonska norma pa se ne uporablja tudi za tista razmerja, ki so nastala pred dnem, ko je razveljavitev začela učinkovati, če do tega dne o njih ni bilo pravnomočno odločeno (44. člen ZUstS).
5. Če bi torej Ustavno sodišče ugotovilo neustavnost izpodbijanega 44. člena ZPIZ-B in bi ga razveljavilo, bi to na pravice, pravne interese ali pravni položaj pobudnice, ki je že starostno upokojena, vplivalo le, če o tem še ne bi bilo pravnomočno odločeno. Pobudnica ni izkazala, da bi o njeni upokojitvi še ne bilo pravnomočno odločeno. Prav tako tudi ni izkazala, da bi obstajal kakšen še ne pravnomočno končan spor, ki bi ga sprožila v času vložitve pobude.
6. Glede na navedeno pobudnica nima pravnega interesa za izpodbijanje 44. člena ZPIZ-B. Njeno pobudo je bilo treba zato zavreči.
7. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sonice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen